Placuit atque convenit inter Stephanum de Jaloniaco, et de altera parte inter domnum Heldebrannum, priorem, seu Frotherium, monachum, ad cujus obedientiam res ipsa pertinebat, duos invicem commutare campos. Stephanus ipse donat ad partem Sancti Petri et Cluniacensium monachorum campum unum situm in pago Matisconensi, in agro Jaloniacensi, ubi vocant ad Gravateriam; terminatur a mane terra Alarici, a meridie terra Sancti Petri, a sero Sancti Hilarii, a circio Theotardi; habet in longum perticas agripedales viginti, in utraque fronte quinque. Seniores vero dederunt jam dicto Stephano alterum campum situm in eadem villa Jaloniaci, qui terminatur a mane et a circio terra Sancti Petri, a meridie via publica, a sero terra ipsius Stephani; habet in longum perticas novem, in una fronte contra viam sex et dimidiam, et in alia quinque et dimidiam. Infra istas terminationes vel perticationes habeat unusquisque in pace quod utrinque conmutatum est. Si quis contradixerit, auri libram componat; commutatio vero ista firma permaneat, constipulatione subnixa. Actum Cluniaco publice. S. Stephani, qui commutationem istam fecit et firmari rogavit. S. Girbaldi. S. Isnardi. S. Estorinii. S. Arnaldi. S. Wandaldrici. Tegerius scripsit, mense decenbri, regnante Ludovico rege.